কাশিয়ানীতে আওয়ামী লীগ নেতার বাড়িতে হামলা-ভাঙচুর  গোপালগঞ্জ প্রতিনিধি  জানান, গোপালগঞ্জের কাশিয়ানীতে আওয়ামী লীগ নেতা আনোয়ার হোসেন আনুর বাড়িতে সন্ত্রাসী হামলা, ভাঙচুর ও লুটপাট করেছে বিজয়ী চেয়ারম্যান প্রার্থী আওয়ামী লীগ নেতা খোকন শিকদার ও তার লোকজন। নির্বাচন পরবর্তী সহিংস ঘটনায় রোববার সন্ধ্যায় কাশিয়ানী উপজেলার সামনে এ ঘটনা ঘটে। এ সময় হামলাকারীরা পিটিয়ে আহত করেছে আনু মিয়ার স্ত্রী ও তার কন্যা কলেজ ছাত্রী নিলজা এবং ভাতিজি নিলসহ আরও অনেককে। থানা আওয়ামী লীগের ত্রাণ ও সমাজকল্যাণ সম্পাদক পরাজিত চেয়ারম্যান প্রার্থী মো. সরাফত হোসেন লাভলু মৃধার সমর্থক আহত আওয়ামী লীগ নেতা আনোয়ার হোসেন আনু  অভিযোগ করে বলেছেন, কাশিয়ানী থানা আওয়ামী লীগের সাংগঠনিক সম্পাদক কাশিয়ানী ইউনিয়নের নবনির্বাচিত চেয়ারম্যান খোকন শিকদার রোববার সন্ধ্যায় শতাধিক মোটরসাইকেলের একটি বহর নিয়ে এলাকায় বিজয় মিছিল বের করে। মিছিলটি আনোয়ার হোসেন আনুর বাসার সামনে পৌঁছালে মিছিলকারীরা আনুর বাসায় ইটপাটকেল নিক্ষেপ করে। ঠেকাতে গেলে তারা আনুর বাসায় হামলা চালিয়ে তিনটি মোটরসাইকেল, আসবাবপত্র ভাঙচুর করে এবং তার ঘরে থাকা কয়েকটি মোবাইল ফোন ও সোনা গয়নাসেট লুট করে। এ সময় তারা পিটিয়ে আহত করে আনু ও তার স্ত্রী, পুত্র, কন্যাসহ আরও অনেককে। খবর পেয়ে পুলিশ  ঘটনাস্থলে পৌঁছে পরিস্থিতি নিয়ন্ত্রণে আনে।